Finala Te Cunosc de Undeva, sezonul 20, se va difuza sâmbătă, iar Emi și Cuza întâmpină probleme din cauza unei melodii. Piesa este una grea, iar cei doi se tem că prestația lor nu va fi una pe măsură.
Sâmbătă, 25 mai, va avea loc finala sezonului 20 Te Cunosc de Undeva, iar regulile sunt diferite. La fel ca în semifinală, cele patru echipe finaliste au primit melodii cunoscute, dar care au reprezentat adevărate provocări.
Cele patru echipe care se vor lupta în marea finală sunt cele formate din Emi şi Cuza, Jo şi Liviu, Ilona şi Ristei şi Connect-R şi SHIFT. Punctajul pentru care concurenții au muncit până acum va fi resetat.
De asemenea, finaliștii vor primi note cuprinse între 9 și 12 din partea juraților. După aceea, cele patru echipe care nu au intrat în finală vor decide perechea care va primi cele 5 puncte pe care le au la dispoziție.
Rolul decisiv în alegerea câștigătorilor aparține publicului din platoul show-ului de la Antena 1. Spectatorii le vor oferi și ei concurenților note cuprinse între 9 și 12 puncte. La acestea se vor adăuga și cele acumulate până atunci.
Sâmbăta aceasta, de la ora 20:00, telespectatorii vor afla cine este echipa câștigătoare a sezonului 20, dar și cea care a primit premiul de popularitate.
Concurenții au contribuit cu propuneri pentru ruletă. Cuza și Emi au ajuns și ei în finală, iar melodia care le-a fost atribuită de ruletă a fost “Look at me now”, de Chris Brown & Busta Rhymes. “Am zis să trăim finala exact aşa cum trebuie, greu!”, a spus Cuza, potrivit a1.ro.
Pe de altă parte, Emi a recunoscut că nu se aștepta ca această melodie să pice pentru el și partenerul său de scenă. “Eu nu eram sigur că intrăm în finală. Aşa că atunci când am dat lista, chiar nu mă aşteptam să ne pice asta”, a transmis el.
Connect-R nu a înțeles de ce Emi a ales această melodie, la care este foarte mult de muncă. “Nu ştiu ce a fost în capul tău, Emi, când ai ales piesa asta?!”, a spus cântărețul.
“Mi-am pus beţe în roate singur, pentru că e foarte mult de muncă la piesa asta. Nici nu ştiu care e partea mai grea, pentru mine dansul e ceva haos, rappul e ceva… la fel de haos.
Am patru versuri foarte rapide, pe care nu ştiu cum o să le iau. Nu pot, e prea mult pentru mine!”, a răspuns Emi.
Cuza a recunoscut și el că piesa este una foarte complicată și că are emoții că se va încurca în primele secunde. Artistul nu ar vrea să strice melodia, din moment ce știe cât de mult a muncit pentru acest proiect.
“Este o nenorocire. Mă îngrijorează gândul că e posibil să mă încurc în primele 6 secunde şi am distrus toată piesa. Cred că aş fi super supărat să se întâmple ceva nasol în momentul finalei. Suntem oameni, e presiune pe toată lumea.
Oricâte sute de mii de concerte ai avea, oricâţi ani de experienţă, dacă ai pus un pic de suflet în proiectul ăsta şi ai ajuns în punctul ăsta, n-au cum să n-ai emoţii, că e munca ta!”, a spus el.